যে কুস্তির জন্য এত লড়াই সেই কুস্তি ছেড়ে দিলেন ‘সুলতান’-এর আরফা। এত লড়াই করে পৌঁছেছিলেন যে অলিম্পিকের চৌকাঠে, সেই অলিম্পিককে হাসি মুখে বিদায় জানালেন আরফা। কিন্তু কেন? কারণ তত দিনে নিজের ভিতরে আরও একটি প্রাণের স্পন্দন টের পাচ্ছেন তিনি। আর তাই এত দিনের লড়াই, ত্যাগ, পরিশ্রম সবটাই হাসতে হাসতে ফেলে এসেছিলেন কুস্তির ময়দানে। রিল লাইফের আরফার সেই বিতর্কিত সিদ্ধান্ত নিয়ে এ বার মুখ খুললেন রিয়্যাল লাইফের অনুষ্কা। সম্প্রতি, সোশ্যাল মিডিয়ায় নিজের ব্লগে প্রাক্তন টেনিস তারকা ভিক্টোরিয়া আজারেঙ্কার প্রসঙ্গ এনে অনুষ্কা বলেন, মাতৃত্বের জন্য এর আগেও অনেক ক্রিড়াবিদ নিজেদের কেরিয়ার স্যাক্রিফাইস করেছেন। আজারেঙ্কাও এক সময় মাতৃত্বের কারণে খেলা থেকে দূরে সরে গিয়েছিলেন। কেরিয়ার আর মাতৃত্বের মধ্যে নিজেদের সিদ্ধান্ত নেওয়ার স্বাধীনতা সকলেরই রয়েছে।